TALLINNA LOOMAAIA LOODUSKOOLI HUVIRINGIDE
ÕPPEKAVA 2026/2027 ÕPPEAASTAL
I	ÜLDOSA	
Õppetöö kestvus: 7. september – 31. mai
Maht tundides: üks kord nädalas à 1,5 tundi (kaks akadeemilist tundi) või kaks korda kuus à 3 tundi (neli akadeemilist tundi). Õppetöö aastane maht võib õppeainete lõikes erineda, sõltudes riigipühade paiknemisest, väljasõitude hulgast ja kestvusest või muudest tingimustest. 
Õppekeel: eesti
Ained: animalistika (loomade kujutamine), loomaaia ring täiskasvanutele, loodussõprade klubi, loomade käitumine, loomasõprade keelekümblus, loomasõprade ring, noored loodusuurijad, ornitoloogia, väikeste avastajate klubi, zooloogia, ökoloogia.
Õppevormid ja meetodid: vestlused, rühmatööd, joonistamine, meisterdamine, ettekanded, rollimängud, projektid, vaatlused, katsed, näitused, õppekäigud jm.
Ringitöö korraldus: loomaaia looduskoolil on õigus õppetöö ümberkorraldamiseks, st ringide sulgemiseks või uute ringide avamiseks, kui toimuvad muutused õpetajate/juhendajate osas,  õpilaste arv ringis on liiga väike või suur vms. Õpilasele püütakse leida uus võimalus õppetöö jätkamiseks.
Õppevaldkond: loodusained
	
II ÕPPE- JA KASVATUSTÖÖ EESMÄRGID	
Loomaaia looduskooli eesmärgiks on erinevate huvitundide kaudu:
•	Kasvatada õpilastes loodusearmastust ja keskkonnateadlikkust. 
•	Anda ülevaade erinevatest loodusega seotud valdkondadest ja tulevastest karjäärivalikutest. 
•	Arendada õpilaste teadmisi ning vaatluste ja praktiliste tegevuste oskusi.
•	Avastada õpilaste andeid ja võimeid, soodustada ja toetada nende huvi erinevate loodusvaldkondade vastu.
•	Luua õpilastele arengut soodustav keskkond, kus arvestatakse osalejate ealiste, sooliste ja individuaalsete iseärasuste ning vajadustega.
•	Soodustada õpilaste kasvamist otsustus-, vastutus- ja valikuvõimelisteks, loodust hoidvateks inimesteks.
•	Toetada õpilasi ümbritseva maailma mõistmisel ja tervikliku maailmatunnetuse kujunemisel.
•	Toetada haridusasutuste eestikeelsele õppele üleminekut läbi õpilaste vabaaja tegevuste. 	

III ÕPPETÖÖ SISU	
Õppetöö põhivormiks on õppetund. Õppetöö toimub reeglina kord nädalas argipäevadel või nädalavahetusel kaks akadeemilist tundi korraga või kaks korda kuus neli akadeemilist tundi korraga. Koolivaheaegadel ja riiklikel pühadel õppetööd ei toimu. Õppetöö toimub eesti keeles. Ringid on suunatud erinevatele vanuserühmadele.	

Animalistika (loomade kujutamine) 
Sihtgrupp: 5.-12. klass, täiskasvanud

Animalistika ehk loomade kujutamise ring ühendab looduse ja kunsti. Siin saab lindude, loomade, kalade ja putukatega tutvust teha vaatlemise ja kujutamise kaudu. Vaatleme, jälgime, joonistame, maalime, arutame. Kunstialane ettevalmistus pole eelduseks ja registreeruma on oodatud ka varem osalenud.

Väljund:
•	Õpilane oskab märgata lindude ja loomade liigilisi, soolisi ja vanuselisi põhiomadusi ja iseärasusi.
•	Õpilane jagab oma tähelepanekuid teistega nii sõnaliselt kui ka pildiliselt.
•	Õpilane kasutab erinevaid kujutamise vahendeid (näiteks grafiit, süsi, värvipliiats, õli- ja tuhkpastell, akvarell, kollaaž, guašš, akrüül).
•	Õpilane anaüüsib kujutisi, lähtudes erinevatest kompositsiooni tasanditest.
•	Õpilane juhib oma tegevust loomeprotsessis.

Loodusteadlaste klubi 
Sihtgrupp: 1.-3. kl

Ringis teeme noorte teadlastena lihtsamaid loodusvaatlusi, kasutame mikroskoopi ja teisi uurimisvahendeid, mängime mänge ja teeme erinevaid käelisi tegevusi – märkamaks ja mõistmaks looduse detaile ja nendevahelisi seoseid. Harjutame jätkusuutlikku eluviisi ning viisakat suhtlust loomadega. Suur osa tegevustest toimub õues. Õpilased saavad suuniseid ka iseseisvateks tegevusteks vabal ajal, et rühmakaaslastega kaks korda kuus oma tulemusi jagada ja võrrelda. 

•	Õpilane oskab märgata looduses toimuvaid muutusi ning seda kirja panna.
•	Õpilane oskab lühidalt iseloomustada tunnis käsitletud elustikurühmi ning mõistab nende omavahelisi seoseid.
•	Õpilane liigub looduses viisakalt.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.

Loomaaia ring täiskasvanutele
Sihtgrupp: alates 18a

Õpime tundma loomaaianduse rolle ja loodussäästliku eluviisi põhimõtteid. Tutvume erinevate asukatega ja liigikaitse olulisusega üle maailma. Harjutame pisut ise ka esinemist ja giiditööd – tutvustame teistele mõnd põnevat teadusleidu vms. Aeg-ajalt meisterdame ise loomadele vajalikke rikastusvahendeid ja teeme muid praktilisi tegevusi.

Väljund:
•	Liige tunneb loomaaias elavaid asukaid ning oskab kirjeldada nende eluviisi. 
•	Liige teab, mis rolli täidab Tallinna Loomaaed liigikaitses ning loodushoius.
•	Liige oskab allikakriitiliselt informatsiooni otsida ning seda rühmakaaslastega jagada.

Loomade käitumine
Sihtgrupp: 4.-7. klass
Loomade käitumise ehk etoloogia huviringi eesmärgiks on tutvustada mets- ja koduloomade käitumist. Õpime, kuidas suhtlevad loomad omavahel ning inimestega. Teeme selgeks reeglid, mis aitavad tagada loomade heaolu looduses, loomaaedades, linnaruumis ja kodudes. Praktilise töö raames käime palju ringi loomaaias – vaatleme loomi, arutleme nähtu üle, õpime kasutama vaatluslehti ja lugema/koostama etogramme.

Väljund: 
•	Õpilane oskab nimetada ja kirjeldada tundides käsitletud loomagruppide bioloogiat ja käitumise eripärasid.
•	Õpilane teab loomade heaolu tagamise põhimõtteid (sh elukeskkonna rikastamine) nii looduses, kodus kui loomaaedades.
•	Õpilane oskab läbi viia väikese praktilise uurimuse loomade käitumise teemal, kasutades vaatluslehti ja etogramme.
	
Loomasõprade keelekümblus
Sihtgrupp: 3.-6. kl

Liituma on oodatud vene emakeelega lapsed, kellel soov lisaks loodusteadmistele arendada oma eesti keele oskust. Ringitundides tutvume loomaaia loomade ja nende elupaikadega. Vaatleme ja kirjeldame nähtut, vestleme omavahel, kuulame loomaaia töötajate jutte. Tegevuste käigus õpime loodusest hoolima, arendades samas oma sõnavara ning muid keelelisi oskusi. 

•	Õpilane oskab eesti keeles iseloomustada tunnis käsitletud loomarühmi ja liike.
•	Õpilane teab loomaliikide ohustatuse peamisi põhjuseid ning oskab välja pakkuda võimalikke lahendusi  loomaliikide kaitseks.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.
•	Õpilane teab loomaaedade põhieesmärke ning oskab selgitada nende rolli loomaliikide kaitses.

Loomasõprade ring 
Sihtgrupp: 6-aastased kuni 12. klass

Loomasõprade ringi eesmärgiks on kasvatada lastes loodusearmastust, anda põhjalikumaid teadmisi loodusest kogu tema mitmekesisuses ning tutvustada Tallinna loomaaia tööd ja rolli liigikaitses. Õpitakse tundma erinevaid loomaliike, vaadeldakse loomi ja analüüsitakse nende käitumist. Võimaluste piires tehakse praktilisi töid: puuride sisustamine, loomade elukeskkondade rikastamine, töö mikroskoobiga jne. Õpilased saavad teada, mis on bioloogiline mitmekesisus, loodushoid ja säästev eluviis. Aeg-ajalt tehakse õppekäike loomaaiast väljapoole.

Väljund:
•	Õpilane oskab lühidalt iseloomustada tunnis käsitletud loomarühmi ja liike.
•	Õpilane teab loomaliikide ohustatuse peamisi põhjuseid ning oskab välja pakkuda võimalikke lahendusi  loomaliikide kaitseks.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.
•	Õpilane teab loomaaedade põhieesmärke ning oskab selgitada nende rolli loomaliikide kaitses.

Noored loodusuurijad
Sihtgrupp: 6.-9. klass

Ringis tehakse tutvust loomade ja loodusega nii loomaaias kui väljaspool. Õpitakse tundma erinevad loomaliike ja nende elupaiku, uuritakse loomade käitumist. Tehakse praktilisi töid nii rühmas kui iseseisvalt. Käsitletakse teemasid nagu bioloogiline mitmekesisus, loodushoid ja säästev eluviis. Võimalusel käiakse õppekäigul väljaspool loomaaeda.
Väljund:
•	Õpilane oskab suunamisel märgata ja analüüsida loomaliigile iseloomulikke käitumisviise.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.
•	Õpilane teab loomaaedade põhieesmärke ning oskab selgitada nende rolli loomaliikide kaitses.

Ornitoloogia
Sihtgrupp: 5.-9. kl
Ornitoloogia ehk linnuringis saab õppida tundma linde – nende välimust, eluviisi, kohta ökosüsteemis ja palju muud. Lisaks vaatlustele õpitakse kasutama linnumäärajaid, õpitakse lindudele soodsate elu- ja pesapaikade loomist, uuritakse linnumune ja sulgi ning tehakse palju praktilist tööd pesakastide ülesseadmisel, lindude rõngastamisel ja pesakastide inventeerimisel.
Väljund:
•	Õpilane tunneb ära ja oskab kirjeldada Eestis enamlevinud linnuliike.
•	Õpilane tunneb lindude anatoomia ja füsioloogia üldisi jooni ja iseärasusi ning oskab neid seostada lindude eluviisiga.
•	Õpilane oskab kasutada linnumäärajat ja binoklit ning teha linnuvaatlusi.
•	Õpilane oskab looduses liikudes tähele panna lindudele sobivaid elupaiku ning neid ka ise luua (pesakastid).
•	Õpilane teab lindude ohustatuse põhjuseid ning oskab toimida keskkonda säästvalt.

Väikeste avastajate klubi
Sihtgrupp: 1.-3. klass
Väikeste avastajate klubis sirguvad lapsed, kes on julged avastajad, uudihimulikud katsetajad, vaprad matkajad ning osavad meisterdajad. Ringi eesmärk on tutvuda nii loomaaia kui ka Eesti elustikuga, liikudes palju värskes õhus. Samuti sooritatakse huviringis põnevaid katseid ning meisterdatakse. Läbi mängulise avastusõppe õpime loodust tundma ja hoidma!

Väljund:
•	Õpilane oskab lühidalt iseloomustada tunnis käsitletud loomi, taimi, seeni jm elustikurühmi ning mõistab nende omavahelisi seoseid.
•	Õpilane oskab looduses viisakalt liigelda ning teab matkamise algtõdesid.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.

Zooloogia
Sihtgrupp: 7.-12. kl

Uurime loomade kehaehitust, eluviisi, toitumist, paljunemist, liikumisviise ja käitumist. Loomaaia kollektsioon annab selleks hea võimaluse – uurida saab nii elusaid loomi kui ka keskkonnahariduskeskuses leiduvaid koljusid, skelette, nahkasid jms. Õpime looduses märkama nii imetajaid, linde, selgrootuid kui ka nende tegevusjälgi. Paneme looduse tundmaõppimisel enda kasuks tööle nutiseadmed ning täiendada saab teadmisi ka loodusfoto vallas. Juhendaja Heiko Kruusi on taustalt bioloog, kelle sügavamateks huvideks on linnud ja loodusfotograafia. 

Väljund:
•	Õpilane õpib tundma loomaaia kollektsioonis elavaid loomi ning oskab märgata iseloomulikke, aga ka eripäraseid jooni nende käitumises.
•	Õpilane tunneb tavalisemaid linnalooduses esinevaid liike.
•	Õpilane oskab kasutada nutiseadmeid ja fotokaamerat looduse paremaks tundmaõppimiseks.
•	Õpilane teab harrastusteaduse olemust ning kuidas iga inimene saab panustada teaduse ja loodushoiu arengusse.

Ökoloogia 
Sihtgrupp: 7.-12. kl

Ökoloogia on teadus, mis uurib organismide ja keskkonna (nii elus- kui eluta osade) vahelisi seoseid. Loomaaed on suurepärane keskkond, kus tutvuda lähemalt loomaökoloogiaga – põnevaid liike leidub nii kollektsioonis kui ka vabas looduses Rebasemäel, Veskimetsas jm. Juhendaja Uudo Timm on taustalt zooloog ning tegutsenud pikalt looduskaitse valdkonnas. Viimase aja teemadeks on olnud rohevõrgustik ja loomastiku, sh lendorava kaitse. Ökoloogia huviring toetab hästi ökoloogia teemaplokke nii põhikooli kui ka gümnaasiumi õppekavades.

Väljund:
•	Õpilane oskab lühidalt iseloomustada tunnis käsitletud loomarühmi ja liike ning nende seoseid nii elus- kui eluta keskkonnaga.
•	Õpilane mõistab ökoloogilise tasakaalu põhimõtet. 
•	Õpilane teab loomaliikide ohustatuse peamisi põhjuseid ning oskab välja pakkuda võimalikke lahendusi ja strateegiaid loomaliikide kaitseks.
	
IV HINDAMINE	
Hindamine toimub õppetöö käigus suuliselt õpilasi kiites, tunnustades ja julgustades. Õpilaste edasijõudmisest saavad lapsevanemad teavet juhendajatega vesteldes.